
NOTA DE PRENSA
O Concello de Ribadumia abre o prazo para solicitar as bolsas de material escolar para o curso 2026/2027

As axudas están dirixidas a familias con alumnado de Educación Infantil, Primaria e Secundaria e poderán solicitarse ata o 31 de agosto.

Ribadumia. Martes, 11 de agosto de 2026.  
Setembro está xa á volta da esquina e con el chega o inicio dun novo curso escolar, que supón tamén un importante esforzo económico para moitas familias. Para contribuír a facer fronte a estes gastos, o Concello de Ribadumia pon en marcha as bolsas de material escolar para o curso 2026/2027, dirixidas a alumnado do segundo ciclo de Educación Infantil, Educación Primaria e Educación Secundaria.

As axudas están dirixidas a persoas empadroadas no Concello de Ribadumia que cumpran os requisitos establecidos na convocatoria e que non perciban outras axudas, públicas ou privadas, polo mesmo concepto. Ademais, as unidades familiares deberán situarse dentro dos límites de ingresos fixados no bando municipal colocado nos taboleiros, na Casa do Concello e nas redes sociais municipais, tendo en conta tamén os gastos de hipoteca ou alugueiro ata un máximo de 300 euros mensuais.

O prazo para presentar as solicitudes permanecerá aberto ata o 31 de agosto. As familias que estean interesadas na súa solicitude poden consultar toda a información e os requisitos da convocatoria nos Servizos Sociais do Concello, en horario de 9:00 a 14:00 horas.

O Concello de Ribadumia aposta, un ano máis, polo apoio ás familias do municipio, especialmente nun momento do ano no que o inicio do curso escolar implica un importante esforzo económico, facilitando o acceso ás axudas para a adquisición de material escolar.

